เดนเซล วอชิงตัน

เดนเซล เฮย์ส วอชิงตัน จูเนียร์ () เกิดเมื่อวันที่ 28 ธันวาคม ค.ศ. 1954 เจ้าของรางวัลออสการ์สองครั้ง และผู้ชนะจากรางวัลลูกโลกทองคำ เป็นนักแสดง ผู้กำกับชาวอเมริกัน

ประวัติ 
เดนเซล วอชิงตันเกิดที่ เมาธ์ เวอร์นอนในนิวยอร์ก เมื่อปี 1954 บิดาเป็นนักบวชในนิกายเพนเทคอสต์ และเป็นเจ้าหน้าที่ในสำนักงานประปาของนครนิวยอร์ก ส่วนมารดาเป็นผู้ประกอบการสถานเสริมความงาม เมื่ออายุได้ 14 ปี เขาถูกส่งไปเรียนโรงเรียนประจำ ในขณะที่พ่อและแม่เขากำลังมีปัญหากัน สุดท้ายก็หย่าร้างกันในที่สุด เขาเข้ามหาวิทยาลัยที่มหาวิทยาลัยฟอร์ดแฮม โดยมีเป้าหมายที่จะเรียนด้านหนังสือพิมพ์ แต่เขาก็ได้มีโอกาสร่วมทำละครของนักศึกษา และทำให้เขาเกิดชื่นชอบงานด้านนั้น จนหันมายึดเป็นอาชีพในเวลาต่อมา และเขาก็รับทุนจากสถาบันอเมริกัน คอนเซอร์เวทอรี เธียเตอร์ ในซานฟรานซิสโก โดยได้แสดงอยู่ 1 ปี จึงเริ่มต้นยึดการแสดงเป็นอาชีพหลัก 

เขาก้าวสู่วงการบันเทิงจากละครเวทีเรื่อง เช็กสเปียร์ อิน เดอะ ปาร์ก ตามด้วยละครบรอดเวย์หลายเรื่อง ฮอลลีวู้ดค้นพบวอชิงตันเมื่อเขาได้รับการคัดเลือกให้เล่นภาพยนตร์ที่แพร่ภาพทางโทรทัศน์ในปี 1979 เรื่อง Flesh and Blood แต่การแสดงในละครเวที A Soldiers Play ก็เข้าตาผู้อำนวยการสร้างซีรีส์โทรทัศน์เรื่อง St. Elsewhere ทางเอ็นบีซี

เขาแสดงภาพยนตร์เรื่องแรกคือ Carbon Copy จากนั้นเขาก็เริ่มชื่อเสียง เมื่อเขาได้รับบทเป็น Dr Phillip Chandler ในละครชีวิตทางโทรทัศน์เรื่อง St. Elsewhere และต่อมา ได้รับการเสนอชื่อเข้าชิงรางวัลออสการ์ จากบทของ Steve Biko นักต่อสู้เพื่ออิสรภาพชาวแอฟริกาใต้ ในภาพยนตร์ของ Richard Attenborough เรื่อง Cry Freedom จนเขามาได้รับรางวัลออสการ์ในบททาสจากภาพยนตร์เรื่อง Glory และในปี 1990 เขาแสดงในภาพยนตร์เรื่อง Mo’ Better Blues และต่อด้วยเรื่อง Malcom X และ He Got Game ซึ่งเป็นเรื่องที่ได้เข้าชิงรางวัลออสการ์หลายรางวัล จากนั้นก็ได้รับบทเป็นทนายในเรื่อง Philadelphia ตามด้วย Crimson Tide และ Devil in a Blue Dress ซึ่งเป็นภาพยนตร์เรื่องแรกของบริษัทสร้างภาพยนตร์ของเขาเองชื่อ Mundy Lane Entertainment 

เดือนพฤศจิกายน ปี 1999 นำแสดงในภาพยนตร์ The Bone Collector เกี่ยวกับการล่าตัวฆาตกรต่อเนื่องร่วมกับ แองเจลิน่า โจลี่ ต่อมาปี 2000 นำแสดงในภาพยนตร์ Remember the Titans กวาดรายได้ในสหรัฐ 115 ล้านดอลลาร์ และช่วงต้นปีเดียวกันนั้นเขานำแสดงในภาพยนตร์ The Hurricane และได้รับรางวัลลูกโลกทองคำสาขานักแสดงนำชายยอดเยี่ยม และได้รับการเสนอชื่อชิงออสการ์อีกครั้งในบท รูบิน เฮอร์ริเคน คาร์เตอร์ 

จนในปี 2001 เขาได้รับรางวัลออสการ์นักแสดงนำชายยอดเยี่ยมใน Training Day ในบทตำรวจลอสแอนเจลิสมือเก๋าผู้สอนงานให้ตำรวจยาเสพติดหน้าใหม่(รับบทโดย อีธาน ฮอว์ก) ในวันแรกที่เขาทำงาน และในปี 2002 ได้แสดงในแสดงภาพยนตร์ John Q จากนั้นก็มีผลงานกำกับภาพยนตร์เรื่องแรก Antwone Fisher ที่สร้างขึ้นจากชีวิตจริงเรื่องราวของ ฟิชเชอร์ กะลาสีหนุ่มผู้มีปัญหาทางจิต (รับบทโดย ดีเรค ลุค) ภาพยนตร์เรื่องนี้ได้รับเสียงวิจารณ์ชื่นชมและได้รับรางวัลอีกหลายรางวัล

ปี 2003 ได้แสดงภาพยนตร์ Out Of Time ในหนังทริลเลอร์ปริศนาฆาตกรรมกับบทหัวหน้าตำรวจฟลอริดาผู้ต้องไขปริศนาคดีฆาตกรรมซับซ้อนซ่อนเงื่อนก่อนตัวเขาเองจะตกเป็นผู้ต้องสงสัยเสียเอง ต่อมาในปี 2004 ร่วมงานกับผู้กำกับภาพยนตร์ โทนี สก็อต ใน Man On Fire ในบทอดีตทหารเรือที่ได้รับการว่าจ้างให้ปกป้องเด็กหญิงคนหนึ่ง ในปีเดียวกันยังแสดงภาพยนตร์ The Manchurian Candidate ร่วมกับ เมอริล สตรีพ และในปี 2006 แสดงร่วมกับไคลฟ์ โอเว่น และโจดี้ ฟอสเตอร์ ใน Inside Man ส่วนปลายปี 2006 แสดงใน Deja Vu รับบทเจ้าหน้าที่เอทีเอฟ ดั๊ก คาร์ลิน ในการสืบสวนคดีฆาตกรรมสะเทือนขวัญ และในปี 2007 เขามีหนังฟอร์มยักษ์ American Gangster ประกบกับ รัสเซล โครว์ ในช่วงเวลาปี 2007 นั้น เดนเซลได้แสดงหนังเรื่อง The Great Debaters เป็นหนังย้อนไปในสมัยคริสต์ทศวรรษ 30 แสดงเป็น Melvin B. Tolson  ในปี 2009 เดนเซล แสดงหนังเรื่อง The Taking of Pelham 123 แสดงเป็น Walter Garber เป็นเจ้าหน้าที่ของสถานีรถไฟ ซึ่งขบวนรถไฟที่ 123 โดนปล้น ในปี 2010 เดนเซลแสดงหนังเรื่อง The book of ELi และ ปลายปี 2010 เขาแสดงหนังเรื่อง unstopable แสดงเป็น Frank Barnes เกี่ยวกับรถไฟที่หยุดไม่อยู่

นอกจากในจอแล้วนอกจอเขาเป็นคนกล้าพูด กล้าแสดง ความคิดเห็น เห็นได้จากการถกเถียงกับเควนติน ทาเรนติโน เกี่ยวกับเรื่องการเหยียดผิวในภาพยนตร์ของเขา นอกจากนี้เดนเซลยังมีอีกบทบาทหนึ่งในการเป็นโฆษกให้กับ Boys & Girls Club of America 

ทางด้านชีวิตส่วนตัวเขาแต่งงานกับพอลเลตตา มีบุตรด้วยกันสี่คน ได้แก่ จอห์น เดวิด ,คาเทีย และฝาแฝด มัลคอล์ม กับโอลิเวีย

อ้างอิง

แหล่งข้อมูลอื่น 

 เดนเซล วอชิงตัน. . คอลัมน์รู้ไปโม้ด โดยน้าชาติ ประชาชื่น.
 เดนเซล วอชิงตัน (Denzel Washington). . movieseer.com.
 เดนเซล วอชิงตัน. โดยข่าวสด. วันเสาร์ที่ 2 ธันวาคม พ.ศ. 2549.
 

นักแสดงอเมริกัน
ผู้กำกับภาพยนตร์ชาวอเมริกัน
นักแสดงนำชายยอดเยี่ยม รางวัลออสการ์
นักแสดงสมทบชายยอดเยี่ยม รางวัลออสการ์
ผู้ได้รับรางวัลลูกโลกทองคำ สาขานักแสดงสมทบชายยอดเยี่ยม
ชาวอเมริกันเชื้อสายแอฟริกา
บุคคลจากรัฐนิวยอร์ก